[Åram](http://www.erikbolstad.no/postnummer-koordinatar/?postnummer=6149&poststad=%C3%85ram) var i [Sande](https://no.wikipedia.org/wiki/Sande_kommune_(M%C3%B8re_og_Romsdal)) kommune til 2002, da stedet ble overført til [Vanylven](http://snl.no/Vanylven). Også kirkemessig har Åram tradisjonelt sognet til [Sande](https://nn.wikipedia.org/wiki/Sande_kyrkje_p%C3%A5_Sunnm%C3%B8re), der en stavkirke ble revet og avløst av ny kirke i 1835. Denne fikk omfattende skader i stormer i 1863 og 1874, og i 1880 ble kirken tatt ned og oppført på nytt med samme grunnplan og gjenbruk av materialer, men med litt større høyde. Også denne kirken fikk føle stormen. For eksempel ble spiret ødelagt i 1907. Da [Gursken](https://no.wikipedia.org/wiki/Gursken_kirke) så ble vedtatt utskilt og skulle utløses for sin andel i Sande kirke, forlangte fastlandsfolket på Åram det samme. Etter litt frem og tilbake ble sognet delt i tre, og kirke ble vedtatt oppført på Åram. Den ble tegnet og oppført av byggmester Sivert Storegjerde og innviet den 20. januar 1927.

Åram kirke er en langkirke i tre. Vesttårnet er trukket noe inn i skipet, og koret i øst er rett avsluttet og omgitt av sakristier. Kirken har ca. 300 sitteplasser. I 1964 fikk den et tilbygg med toalett foran hovedinngangen (ved arkitekt Solem), og den fikk ny utvendig kledning i 1987.

Innvendig er gulvnivået likt i våpenhuset, skipet og koret. Det er [orgelgalleri](http://www.kirkesok.no/var/ezwebin_site/storage/images/info/bilder/kirkerom-fra-kor.jpg74/111809-1-nor-NO/Kirkerom-fra-kor.jpg_large.jpg) i vest, og [koråpningen](http://www.kirkesok.no/var/ezwebin_site/storage/images/info/bilder/kirkerom-fra-bakdor.jpg74/111801-1-nor-NO/Kirkerom-fra-bakdor.jpg_large.jpg) er rundbuet, med to småbuer på sidene.

Byggmesteren komponerte og gjorde trearbeidet til altertavlen, mens figurene (Jesus med lammet og Moses med lovtavlene) ble skåret av Hans Monsen Sætrevik. Bildet i storfeltet ble malt av Karl Straume, og motivet forklares som følger av byggekomiteen, som valgte det: «Frelsaren legg handa velsignande på eit lite barn.» Teksten under lyder: «Vender de ikkje um og vert som borni, kjem de aldri inn i himmelriket.» ([Matt. 18, 3](http://www.bibel.no/Nettbibelen?submit=Vis&parse=matt+18%2c3&type=and&book2=-1&searchtrans=))

[Prekestolen](http://www.kirkesok.no/var/ezwebin_site/storage/images/info/bilder/prekestol2.jpg30/111817-1-nor-NO/Prekestol2.jpg_large.jpg) står til høyre (sør) for korbuen og er på alder med kirken, i likhet med døpefonten, som også er av tre, men har et fat av kobber. Kirkeklokken ble støpt av [Bochumer Verein](https://no.wikipedia.org/wiki/Bochumer_Verein) i 1926. Orgel tok det noe lengre tid å få. I 1931 fikk man tak i et orgel som var bygget i 1921. Det ble montert i kirken av Niels Teigelkampff, men fikk relativt raskt problemer knyttet til oppvarmingen av kirken. Dagens orgel er fra 1967 og ble bygget av [Vestre orgelfabrikk](https://no.wikipedia.org/wiki/Vestre_orgelfabrikk).

Kirkegården ble utvidet i 1962 og 1972.

*Kilder og videre lesning:*

* Ragnar Ørstavik: **Åram kyrkje 1927-1977** (Åram sokneråd ved jubileumsnemnda, 1977)